google/wiki40b huggingface dataset:
ילד פרא

ילד פרא הוא ילד שחי בבידוד מכל מגע אנושי מגיל צעיר מאוד, ויש לו ניסיון מועט בהתנהגות אנושית וחברתית מקובלת. לרוב גם אין לו ידע באף שפה אנושית.
ידועים מספר מקרים של ילדי פרא שהוגבלו על ידי הוריהם, ובמקרים מסוימים אף ננטשו ממגוון סיבות (בעיקר מצוקות נפשיות של האפוטרופוסים או מגבלות של הילד). חלקם חוו בשלב מסוים בחייהם התעללות או חוויות טראומטיות אחרות בטרם ננטשו.
ילדי פרא היוו לעיתים נושא פולקלור ואגדות, בהן הצטיירו בדרך כלל כמי שטופלו על ידי בעלי חיים (כמו טרזן, מוגלי ורמוס ורומולוס) לאחר נטישתם.

ילדי פרא בעולם

לילדי פרא חסרים הכישורים החברתיים הבסיסיים אשר נלמדים לרוב בתהליך התירבות. לדוגמה, הם עשויים לא להיות מסוגלים ללמוד להשתמש בשירותים, ללכת זקוף לאחר שהלכו על ארבע כל חייהם, או להציג חוסר מוחלט של עניין בפעילות האנושית סביבם. לעיתים הם נראים לוקים בשכלם וכמעט בלתי ניתן ללמדם שפה אנושיות. היכולת הלקויה ללמוד שפה טבעית לאחר שבודדו במשך שנים רבות, מיוחסת לעיתים קרובות לקיומה של תקופה קריטית עבור לימוד שפה.
אין הרבה ידע מדעי על ילדי פרא. ואין כמעט מקרים ידועים, אחד המקרים המתועדים ביותר הוא של האחיות אמלה וקמלה, שתואר על ידי הכומר ג'וזף לאל סינג בשנת 1926 כמי "שגודלו על ידי זאבים" ביער בהודו. הרופא הצרפתי סרז' ארולס, לעומת זאת, טען כי המקרה היה הונאה שנעשתה על ידי סינג כדי לגייס כספים עבור בית היתומים שלו. פסיכולוג הילדים ברונו בטלהיים קבע כי אמלה וקמלה נולדו עם מגבלות נפשיות ופיזיות.
יש מעט מקרים מתועדים, אחד מהם הוא המקרה של ג'יני ילדת הפרא.

ילדי פרא בדיוניים

ישנם מיתוסים, אגדות, וספרות בדיונית אשר הרבו לתאר ילדי פרא שגדלו על ידי חיות בר כמו זאבים, קופי אדם, קופים, ודובים. דוגמאות מפורסמות כוללות רומולוס ורמוס, מוגלי, פיטר פן, טרזן, אטאלנטה ואנכידו. ילדי פרא בדיוניים לעיתים קרובות מתוארים כגדלים עם אינטליגנציה ומיומנות אנושיות נורמליות יחסית, עם חוש מולד של תרבות יחד ויכולות הישרדות מוגברת. השתלבותם בחברה אנושית עשויה להיראות קלה יחסית. חריג אחד הוא מוגלי, שעבורו החיים בקרב בני אדם היו קשים מאוד. הילדים המיתולוגיים לעיתים קרובות מתוארים כבעלי כוח עליון, אינטליגנציה ומוסר גבוה לעומת בני אדם נורמטיביים. משתמע מכך כי בגלל החינוך שלהם הם מייצגים את האנושות במצב טהור והבלתי מושחת, רעיון המזכיר את הפרא האציל.
סרטו של פרנסואה טריפו L'Enfant Sauvage (ילד פרא בצרפתית) משנת 1970 עוסק בנושא באופן ריאליסטי בו מתוארים מאמציו הקשים של מדען המנסה לשקם ילד פרא.
העולם האבוד (ספר)

עלילה

לאחר 6 שנים מעלילת הספר הקודם, איאן מלקולם (שנחשב למת מפצעיו בספר הקודם אך חזר צולע בספר השני) והחוקר ריצ'רד לוין, חוקרים מקרים מוזרים של עצמות משונות בכמה איים לחופי קוסטה ריקה ומעריכים שישנם באיים אלה דינוזאורים החיים ב"עולם אבוד", בדומה לעלילת הספר של ארתור קונן דויל.
הם מחליטים למצוא בעצמם את "אתר B" של חברת "אינגן", בו נוצרו וגדלו הדינוזאורים עד שהעבירו אותם לאי "איסלא נובלר", אך לאחר קריסת החברה המדענים עזבו והאי ננטש. לוין יוצא לבדו לאי ונעלם, לכן מלקולם יוצא לחפש אותו יחד עם פרופסור דוק תורן ועוזרו אדי קאר למשימת הצלה וגם עם שני ילדים: ארבי בנטון וקייטי קורטיס, שמצטרפים אליהם ללא ידיעתם.
הקבוצה מגיעה לאי עם נשק, ציוד ושני קרוואנים ומוצאים בניינים ומעבדה בבעלות אינג'ן ובה מוצאים את לוין שמלקט חומרים מה״עולם האבוד״ הזה. במקביל אליהם מגיעה קבוצה נוספת של לואיס דודג'סון, הווארד קינג וג'ורג' בזלטון שמגיעים מטעם החברה היריבה לאינגן - חברת "ביוסיין" ומטרתם לצוד ולגנוב ביצי דינוזאורים ולהפציץ את האי לחלוטין. איתם נוסעת ד"ר שרה הרדינג, חברתו לשעבר של מלקולם וחוקרת בעלי חיים שאינה מודעת לחברי הקבוצה. לאחר שהיה בקצה הסיפון עם דודג'סון הוא מפיל אותה לים והיא כמעט טובעת אך מצליחה לחתור עד האי ושם מתאחדת עם מלקולם וחבריו.
מלקולם וחבריו מגלים שהקבוצה של דודג'סון מגיע לאי, גונבת מספר ביצי מאיזאורים ומנסה לגנוב ביצים של טירנוזאורוסים. אך הורי הביצים הורגים את בזלטון, גורמים למהומה ומפרידים בין דודג'סון וקינג שנפצעים ומאבדים את ההכרה. קינג מתעורר ומחליט לברוח לספינה שנמצאת על החוף אך הולך לאיבוד.
מלקולם בודק את גור הטירנוזאורוס הפצוע ומבקש מאדי להרוג אותו אך ללא ידיעתו הוא מבריח אותו חזרה לקרוואן. כשמלקולם ושרה מגלים הם מחליטים לטפל בפצע שברגלו ללא ידיעת חברי הקבוצה היוצאים לתצפית על דינוזאורים בעשבים. בלילה ולוצירפטורים שיוצאים לצוד הורגים את קינג. הורי הטירנוזאורוסים מוצאים את גורם בקרוואן של שרה ומלקולם והם מוציאים אותו החוצה אך הטירנוזאורוסים מפילים את הקרוואנים מהצוקים. אחד הקרוואנים נופל מהצוק אך דוק מציל את שרה ומלקולם שנפצע. בינתיים אדי, לוין והילדים מטפסים על מגדל שמירה גבוה אך הרפטורים מצליחים למשוך ולהרוג את אדי. ארבי נלכד על ידי הרפטורים בתוך כלוב סגור אך ניצל. הקבוצה בורחת ומוצאת מקלט בכפר העובדים של אינגן ושם ממתינים למסוק הצלה. כשתורן יוצא מהכפר לחפש דלק הוא ניצל ממתקפה של שני קרנוטאורוסים מוסווים המחליפים צבעים.
שרה עולה לפני השחר לחפש את המסוקים אך בדרכה עדר פכיצפלוזאורוסים עצבנים והיא נאלצת להסתתר תחת מכוניתה מנגיחותיהם. דודג'סון מגיע לרכב ומנסה להיכנס אך היא מפילה אותו והוא מסתתר גם מתחת הרכב, בעוד טירנוזאורוס מתקרב אליהם. כנקמה על הפלתה למים, שרה דוחפת את רגלו החוצה והטירנוזאורוס גורר את דודג'סון ונותן לגור שלו לטרוף אותו.
שרה מנסה להתקשר עם אנשי המסוק שהזמינו אך מאחרת. לאחר הימלטות במנהרה מלהקת רפטורים, הקבוצה מגיעה לחוף ומוצאת סירה בבעלות אינגן. הם עולים עליה ושבים חזרה ומלקולם עולה על מידע שחקר במעבדה: הדינוזאורים הטורפים של האי הואכלו בכבשים נגועות בפריון וכך המחלה עברה לדינוזאורים וקיצרה את חייהם אך המדענים הצליחו לחסל את המחלה. לאחר שהם נטשו את האי המחלה חזרה ומלקולם מעריך שהיא תחסל את כל הדינוזאורים על האי תוך זמן קצר (דבר שלא קרה כלל בפארק היורה 2).
אמסטרדם איירליינס

פעילות החברה בישראל

החברה הפעילה טיסות שכר מנמל התעופה סכיפהול לנמל התעופה בן-גוריון במתכונות עונתית על ידי קווי חופשה.
מוחמד ג'טיי

קריירת מועדונים

ג'טיי נולד ביאונדה שבקמרון. בשנת 2012 החל לשחק בקבוצת אינטרנשיונל ספורטינג, ובשנת 2014 עבר לקבוצת אוניון דואלה.
ב-4 ביולי 2016 חתם ג'טיי על חוזה לארבע שנים בז'ימנסטיק טרגונה מהליגה הספרדית השנייה. ב-12 באוקטובר הוא ערך את הופעת הבכורה שלו במועדון, בניצחון על ראיו ואיקאנו בדו-קרב בעיטות עונשין לאחר 1-1 בתום 120 דקות במסגרת גביע המלך הספרדי. ב-6 בנובמבר הוא ערך את הופעת הבכורה שלו בליגה במדי המועדון, כששיחק 90 דקות בניצחון 1-0 על מיראנדס במסגרת המחזור ה-13.

קריירה בינלאומית

ב-6 בינואר 2016 ערך ג'טיי את הופעת הבכורה שלו בנבחרת קמרון, כששיחק 90 דקות בתיקו 1-1 נגד נבחרת רואנדה במשחק ידידות. הוא היה חלק מסגל הנבחרת לטורניר גביע אפריקה לאומות 2017, אך לא שיחק בטורניר.
שכחת ילד ברכב

שִכחת ילד ברכב הוא אירוע שבו מבוגר המסיע ילד ברכבו יוצא מהרכב ועקב שכחה או חוסר תשומת לב, משאיר את הילד ברכב. ילד קטן, ובמיוחד תינוק, אינו יכול לחלץ עצמו או להזעיק עזרה, והוא חסר ישע ברכב. שהייה של הילד ברכב הסגור במשך שעות אחדות ביום חם עלולה להביא לפגיעה קשה בו ואף למותו, עקב הטמפרטורה הגבוהה ברכב הסגור המגיעה ל-50 מעלות צלזיוס ואף יותר, וגורמת לילד להתייבשות ומכת חום.

שכיחות

מתחילת 2008 ועד אמצע 2013 נרשמו 205 מקרים של השארת ילדים ברכב בישראל, שבהם נספו 12 ילדים. מספר זה מהווה כ־1% ממספר הילדים שנספו באותן שנים בתאונות למיניהן (כולל תאונות דרכים). עם זאת, מקרי מוות של ילדים מסיבה זו זוכים לתהודה תקשורתית גבוהה. משנת 1998 ועד אמצע 2013 נספו בארצות הברית כ-650 ילדים בתאונות מסוג זה.
מחקר שנערך בארצות הברית מצא כי באוכלוסייה שנבדקה רוב מוחלט של מקרי המוות עקב מכת חום ברכב הם של ילדים מתחת לגיל 4. כרבע ממקרי המוות הם של ילדים שנכנסו בעצמם לרכב לא נעול, ושאר המקרים הם של ילדים שמתו עקב שכחה. מתוך מקרי השכחה, כ־27% היו מקרים בהם הנהג תכנן להשאיר את הילד ברכב לזמן קצר בלבד, אך לבסוף הילד נשאר ברכב זמן רב. כשני שלישים מהתינוקות שמתו היו זכרים (שחלקם במקרי המוות בהם התינוק נכנס בעצמו לרכב מגיע לכ־78%), וכשליש נקבות. 3/4 מהמקרים אירעו בעונת הקיץ, וכרבע בשאר עונות השנה. 82% מהמקרים היו של ילדים שהושארו ברכב לפחות שעה. אחוז גבוה יותר של נשים (כ-60%) היה מעורב במקרי השארת ילדים ברכב, בהשוואה לגברים. סטטיסטיקות של שכחת ילדים ברכב בארצות הברית בשנים 1998–2014 מצאו קרוב לשוויון בין המינים.

מניעה

בעקבות ריבוי המקרים, פותחו אפליקציות וטכנולוגיות, שמטרתן למנוע שכחת ילדים ברכב.
באמצע 2012 הוגש למשרד התחבורה בישראל, דו"ח על שכחת ילדים במכונית, שממליץ לפתוח במסע הסברה נרחב בנושא ולקדם תקינה של פתרונות אלקטרוניים למניעת שכחת הילדים.
לפתרון הבעיה ברכב הסעות הוצע פתרון טכנולוגי המחייב מעבר של הנהג לכל אורכו של הרכב בעת סיום נסיעה, דבר המצמצם את הסכנה שילד ישכח ברכב.
ב-2016 אגודת יד שרה פיתחה צמיד חיישן המזכיר להורה אם שכח את הילד.
תשדיר רדיו ישראלי המליץ להורים לאמץ נוהג יומיומי קבוע העשוי למנוע מקרים שכאלה: להקפיד על הפעלה מראש של תזכורת או שעון מעורר בטלפון הנייד, להניח חפץ חיוני נדרש (למשל מפתחות או הטלפון הנייד) בצמוד לתינוק או מתחתיו, כך שההורה יראה את התינוק בעת יציאתו מהרכב, לתאם נוהל קבוע של טלפון תזכורת בין בני הזוג בשעה הרלוונטית בכל בוקר. במקביל פונות הרשויות אל הציבור לגלות עירנות לרכבים חונים בהם נצפים תינוקות ללא הוריהם ולהזעיק מיידית את כוחות ההצלה.

היבטים משפטיים

בעקבות שכחת ילד ברכב עלול הנהג בישראל לעמוד לדין פלילי, באשמת השארת ילד בלא השגחה (סעיף 361 לחוק העונשין) או נטישת מושגח (סעיף 363 לחוק העונשין). עם זאת, בישראל לא נהוג להעמיד לדין הורה שילדו נספה עקב אירוע זה, בנימוק שמות הילד הוא עונש כבד מאוד ואין להוסיף עליו. לעומת זאת, בארצות הברית מועמדים גם הורים לדין.
בפסק דין של בית המשפט העליון נקבע שפגיעה כתוצאה משכחת ילד ברכב אינה בגדר תאונת דרכים כהגדרתה בחוק פיצויים לנפגעי תאונות דרכים, ולכן אינה מזכה בפיצויים לפי חוק זה.
בפסק דין של בית הדין האזורי לעבודה בירושלים נקבע ששכחת ילד ברכב על ידי נהג הסעות, אף שהסתיימה בשלום, היא עבירת משמעת חמורה, המצדיקה את פיטורי הנהג ללא הודעה מוקדמת וללא פיצויי פיטורים.
יחסי הודו–סנט קיטס ונוויס

היסטוריה

היחסים בין הודו לסנט קיטס ונוויס נוסדו באמצע המאה ה-19, כאשר שתי המדינות היו מושבות בריטיות. ההודים הראשונים הגיעו לסנט קיטס ונוויס ב-3 ביוני 1861, מקולקטה, עם 361 הודים. במהלך המסע מתו 24 הודים, ומתוכם 337 הגיעו לסנט קיטס. ב-30 במרץ 1874 הגיעו ההודים הראשונים לנוויס, על ספינה שנשאה 315 פועלים הודים. 20% מהמהגרים שבו להודו ב-1890. הרוב היגרו למדינות קריביות אחרות, בעלות אוכלוסייה הודית גדולה, דוגמת טרינידד וטובגו, סורינאם ועוד. מעטים מהמהגרים נותרו בסנט קיטס ונוויס.
סנט קיטס ונוויס עמדה במוקד השערורייה כביכול של ממשלת הודו בשנים 1989–1990. ב-20 באוגוסט 1989, פרסם כווית טיימס כי בנו של ראש ממשלת הודו החזיק בחשבון בסנט קיטס ונוויס ובו 21 מיליון דולר. לאחר כמה ימים, התגלה כי הדו"חות היו שקריים ונוצרו כדי לערער את מעמדו של ראש ממשלת הודו.
שתי המדינות חתמו על מזכר הבנות בחודש יולי 2007, לפיו הוחלט כי יתקיימו התייעצויות שגרתיות במשרד החוץ.
ב-5 - 10 באפריל 2012, ראש ממשלת סנט קיטס ונוויס דנזיל דגלאס ביקר רשמית בהודו, יחד עם הנציב העליון של בריטניה וגורמים ממשלתיים אחרים. רוב הביקור התקיים במדינת פנג'אב, שם שוחח עם אנשי עסקים הודים ופקידים ממשלתיים. דגלאס ביקר במהלך ביקורו גם בבית חולים, ודן בצעדים לקידום תיירות הבריאות. את הביקור הוא סיכם בביקור בטאג' מהאל.

סחר

הסחר הבילטרלי בין הודו סנט קיטס ונוויס הסתכם ב-2.36 מיליון דולר בשנים 16–2015, גידול של 55.26%. הודו מייצאת סחורה לסנט קיטס ונוויס בשווי 2.2 מיליון דולר לסנט קיטס ונוויס, ומייבאת סחורה בשווי 160,000 דולר. עיקר הסחורות שיוצאו מהודו לסנט קיטס ונוויס הם תרופות, בגדים, ותכשיטים.
הודו וסנט קיטס ונוויס חתמו על הסכם חילופי מידע בנושא מיסים (TIEA) ב-11 בנובמבר 2014, אשר נכנס לתוקף ב 2-בפברואר 2016.

הודים בסנט קיטס ונוויס

על פי מפקד האוכלוסין של 2001 בסנט קיטס ונוויס, את האוכלוסייה ההודית במדינה עלתה מ-0.7% מהאוכלוסייה הכללית ב-1991 ל-1.5% ב-2001. האוכלוסייה ההודית היא הקבוצה האתנית השלישית בגודלה במדינה, אחרי אפריקאים (92.4%) ואנשים מגזע מעורב (3%). במפקד בשנת 2001 נרשמו 443 הודים זכרים ו-266 נשים הודיות במדינה.
ג'ורג' ברלינג

שנותיו הראשונות

ברלינג נולד במונטריאול למשפחה דתית נוצרית, התחיל ללמוד תעופה בשנת 1933 ובשנת 1938 קיבל את רישיון הטייס שלו. ברלינג עבר להתגורר באונטריו ומצא עבודה כטייס בחברת הובלה אווירית.
הוא ניסה להצטרף לנמרים המעופפים, קבוצת מתנדבים אמריקאית שנלחמה לצידה של סין במלחמת סין-יפן השנייה, אולם נעצר כשחצה את הגבול לארצות הברית ונכלא למספר שבועות בעוון כניסה ללא אישור לשטח ארצות הברית.

מלחמת העולם השנייה

עם פרוץ מלחמת העולם השנייה ניסה ברלינג להתקבל לחיל האוויר המלכותי הקנדי, ללא הצלחה, כיוון שלא סיים את לימודיו התיכוניים. כן ניסה להתנדב לחיל האוויר הפיני במלחמת החורף, ושוב נדחה, כיוון שהוריו סירבו לחתום על טופס הסכמה. בעקבות זאת הפליג כאיש צוות באוניית משא לגלאזגו במטרה להצטרף לחיל האוויר המלכותי. תחילה נדחתה בקשתו כיוון שלא הביא עמו מסמכים מזהים בכלל ותעודת לידה בפרט. ברלינג לא אמר נואש, הפליג חזרה לקנדה ושוב לגלאזגו, שם נטש את הספינה, הצטרף לחיל האוויר המלכותי והוכשר כטייס קרב במהלך 1941.
ברלינג התחיל את שירותו בחזית בשנת 1942. תחילה שרת בטייסת שפעלה בעיקר בליווי מפציצים מעל שמי צרפת. לאחר מכן התנדב לשרת במלטה שבאותו הזמן הייתה נתונה תחת מצור מטעם מדינות הציר. בזמן שירותו במלטה הפיל 27 מטוסים גרמנים ואיטלקים וזכה לכינוי "הנץ ממלטה". באוקטובר נפצע בקרב עם מטוס מסרשמיט גרמני.
אחרי פציעתו שוחרר משירות פעיל וחזר לקנדה. בדרכו התרסק המטוס בו טס כנוסע ליד גיברלטר וחלק מנוסעיו האחרים נהרגו. בקנדה גייס את פרסומו ממעלליו בחזית והשתתף במאמץ התעמולה של בעלות הברית. עם חזרתו לבריטניה בשנת 1943 הוצב כמדריך לטייסים ואחר כך הועבר לשמש כטייס סיור אוויר. ברלינג לא היה מאושר מהצבתו ודרש העברה חזרה לתפקיד טייס קרב, בקשתו נדחתה.
בסופו של דבר שוחרר ברלינג מחיל האוויר באוקטובר 1944 כתוצאה מבעיות משמעת ונטייתו להתעמת עם מפקדיו. בקשתו להתגייס לחיל האוויר האמריקאי נדחתה.

אחרי המלחמה

ברלינג גויס לשירות האוויר כמתנדב של מח"ל בשנת 1948 על ידי פעיל הגיוס היהודי הקנדי סיד שולמסון. ב-20 במאי 1948 המריא משדה התעופה של רומא יחד עם הטייס היהודי הבריטי יהודה-לייב (ליאונרד) כהן במטוס תובלה "נורסמן" (Norseman) שנרכש באירופה מעודפי חיל האוויר האמריקני, על מנת להובילו לישראל. עקב תאונה שנסיבותיה לא נתבררו נפל המטוס, וברלינג וכהן נהרגו. 
אחרי מותו ניתן לברלינג דרגת סגן בחיל האוויר ובשנת 1950 גופתו הובאה לארץ ונקברה בטקס צבאי בבית הקברות הצבאי שבחיפה.
מזון איטי

מזון אִיטי (אנגלית: Slow Food) היא תנועה אשר נוסדה על ידי קרלו פטריני באיטליה בניסיון להילחם בתופעת המזון המהיר. התנועה מנסה לשמר את התרבות הקולינרית ולעשות שימוש נרחב במזון מן הצומח, בזרעים, בבשר מחיות משק ובגינון מסורתי המתאים לבית הגידול המקומי. תנועת המזון האטי היא חלק מן תנועת האטה (Slow Movement), שמטרתה להאט את אורח החיים באופן כללי. מאז היווסדה נפוצה התנועה בעולם וחברים בה למעלה מ-78 אלף חברים ב-85 מדינות.

ארגון המזון האיטי

תנועת המזון האיטי החלה באיטליה בשנת 1986 עם ייסודו של הארגון החלוץ בתחום "ארצ'יגולה" (Arcigola). עם הזמן התנועה התרחבה וחברים בה למעלה מ-80 אלף איש, עם סניפים ב-122 מדינות. בסיכום כללי פועלים בעולם כ-800 סניפים של התנועה, 360 מהם באיטליה. 35,000 מחברי התנועה הם איטלקים. המבנה הארגוני של תנועת המזון האיטי מבוזר באופיו: בראש כל סניף עומד אחראי, שתפקידו לקדם את המטבח המקומי והחקלאים המקומיים באירועים שונים, כגון אירועי טעימות אוכל ויין ושווקי איכרים.
המשרדים המרכזיים של התנועה נמצאים בעיירה ברה, בחבל פיימונטה בצפון איטליה. הארגון מפיץ פרסומים רבים במספר שפות, למשל בארצות הברית מתפרסם הרבעון Snail ("חילזון"), שעוסק בתנועת המזון האיטי. 
בשנת 2004 ייסד הארגון את האוניברסיטה למדעי הגסטרונומיה (University of Gastronomic Science) בחבל פיימונטה.
יזהר הירשפלד

תולדות חייו

הירשפלד נולד בקיבוץ בית קשת שבגליל התחתון, וגדל בקריית טבעון ובאשקלון. למד במכון לארכאולוגיה של האוניברסיטה העברית, ובשנת 1987 קיבל תואר דוקטור. החל משנת 1989 שימש כמרצה במכון וארכאולוג חופר. בשנת 1998 קיבל מעמד של פרופסור מן המנין במכון. פרסם עשרות מאמרים וספרים.
בשנות ה-2000 ניהל את החפירות בטבריה העתיקה ובעין גדי. הירשפלד נפטר ממחלה בשנת 2006.

קומראן והאיסיים

הירשפלד היה מן הבולטים בארכאולוגים שעסקו בקומראן ובאיסיים. דעתו המהפכנית הייתה שקומראן אינו אתר כיתתי של האיסיים, אלא מדובר בבית חווה חקלאית יהודאית בעלת מגדל. למסקנתו זו הגיע בעקבות החפירות שניהל ברמת הנדיב, בחירבת עלק, ובה חשף בית חווה כזה מן התקופה ההרודיאנית. את האתר הכיתתי המוזכר בדברי הרומאי פליניוס הזקן הוא הציע לזהות בתאים קטנים ומבודדים מעל עין גדי, תאים אותם חפר בשנותיו האחרונות.
מעטפת (מתמטיקה)

בגאומטריה, המעטפת (באנגלית: Envelope) של משפחה של עקומים במישור היא העקום אשר משיק לכל עקום במשפחה הזו בנקודה כלשהי. באופן קלאסי, ניתן לחשוב על נקודה על המעטפת כנקודת החיתוך של שני עקומים "סמוכים", כלומר הגבול של נקודות החיתוך של עקומים סמוכים. המעטפת של משפחת העקומים "תוחמת" את משפחת העקומים, במובן שכל נקודה על כל עקום כלשהו השייך למשפחה נמצאת בתוך האזור התחום על ידי המעטפת. הרעיון הזה יכול להיות מוכלל למעטפת של משטחים במרחב, וכך הלאה לממדים גבוהים יותר.
באופטיקה גאומטרית, הקאוסטיקה היא המעטפת של משפחה של קרני אור, כפי שניתן לראות באיור.

תיאור מתמטי: מעטפת של משפחה של עקומים

נניח שכל עקום Cₜ במשפחה נתון כפתרון של המשוואה fₜ(x, y)=0
(ראו עקום בלתי מפורש), כאשר t הוא פרמטר. נכתוב F(t, x, y)=fₜ(x, y) ונניח ש-F גזירה.
המעטפת של המשפחה Cₜ מוגדרת כאוסף הנקודות עבורם מתקיים : עבור ערך כלשהו של t. 
משמעות התנאי הראשון היא שהנקודה (x,y) נמצאת על העקום Cₜ, ומשמעות התנאי השני היא שכאשר נעים אל העקום Ct+dt הנקודה (x,y) נותרת קבועה במקומה, דהיינו (x,y) היא נקודת החיתוך של העקומים Cₜ ו-Ct+dt, כלומר הגבול של נקודות החיתוך של העקום Cₜ עם עקומים סמוכים. התנאי השני אינו מובן מאליו כלל וכלל שכן עבור נקודות אחרות (שלא על המעטפת) מתקיים שהשינוי ב-F(t, x, y) שווה לאפס עבור שינוי משולב ב-t, x ו-y.
מקרה פרטי חשוב הוא כאשר F(t, x, y) הוא פולינום ב-t. מקרה זה כולל, באמצעות סילוק המכנים, את המקרה ש-F(t, x, y) הוא פונקציה רציונלית ב-t. במקרה זה, מן ההגדרה ניתן להסיק ש-t הוא שורש כפול של F(t, x, y), ומשוואת המעטפת ניתנת למציאה באמצעות השוואה בין הדיסקרימיננטה של F ל-0. 
לשם דוגמה, יהי Cₜ הקו הישר אשר משוואתו היא מהצורה:
. אם נסלק את השברים נקבל: :. כלומר עבור כל נקודה (x,y) יש לכל היותר שני ערכים של t עבורם הישר המתאים עובר דרך הנקודה (x,y), ואינטואיציה גאומטרית עוזרת להבין זאת, כי קיים בוודאות ישר אחד שעובר דרך הנקודה (הישרים מכסים יחדיו את כל האזור התחום על ידי המעטפת) ולאחר מכן ניתן "לנוע" לאורך הישר הנתון באמצעות נקודות החיתוך עם ישרים סמוכים עד שמגיעים לנקודה הנ"ל. אולם, נקודות (x,y) הנמצאות על המעטפת מוגדרות כגבול של נקודות חיתוך של עקומים "סמוכים" ולפיכך לכל נקודה על הגבול יש בדיוק ישר אחד שעובר דרכה. המשמעות היא שלמשוואה הריבועית לעיל יש פתרון יחיד t, ולפיכך המעטפת היא אוסף כל הנקודות (x,y) עבורם למשוואה הריבועית:  יש פתרון יחיד. לפיכך משוואת המעטפת היא הדיסקרימיננטה של המשוואה הריבועית שווה לאפס::.

עקרון הויגנס

אור עשוי לנוע דרך תווך לא איזוטרופי ולא הומוגני בקצבים שונים בתלות בכיוון ונקודת המיקום ההתחלתי של הקרן. השפה של האזור אליו אור יכול לנוע מנקודה נתונה q אחרי זמן t נקראת חזית הגל אחרי זמן t, ומסומנת כאן Φq(t). היא מורכבת בדיוק מאותן הנקודות שניתן להגיע אליהן מ-q בזמן t באמצעות תנועה במהירות האור (שעשויה לשתנות בחומר). עקרון הויגנס מאשר שאוסף חזיתות הגלים (Φq₀(s + t הוא המעטפת של משפחה של חזיתות גלים Φq(s עבור q ∈ Φq₀(t). באופן כללי יותר, הנקודה q₀ יכולה להיות מוחלפת בכל עקום, משטח או קבוצה סגורה במרחב.
ישיבת משכנות התורה

הקמת הישיבה

הישיבה נוסדה בשנת תשס"א בעידודו של הרב מיכל יהודה ליפקוביץ, על ידי ראש הישיבה הרב אפרים כהן (בנו של הרב יעקב כהן, ר"מ בישיבת פורת יוסף, אחיינו של הרב סלמאן מוצפי), בוגר הישיבות קול תורה ופוניבז', המשגיח בישיבה הוא הרב משה דוד ליפקוביץ, בנו של הרב מיכל יהודה לפקוביץ.
לשנת הלימודים תשע"ח מספר התלמידים שהתקבלו לשיעור א' היה 50 בחורים.
בחודש אלול תשע"ח עברה הישיבה למבנה קבע ברחוב בן יעקב במרכז העיר בני ברק.

סגנון הלימוד

צורת הלימוד בישיבה הוא בסגנון הישיבות הליטאיות. הישיבה מתייחדת בקו שמרני ביחס לשאר ישיבות הציבור הספרדי.]
אלברט יוחאי

אלברט יוחאי (6 בדצמבר 1931 - 10 ביולי 2008) היה צייר ישראלי.

ביוגרפיה

נולד באלכסנדריה והיה חבר בתנועת השומר הצעיר במצרים.
בשנת 1950 עלה לישראל והתגורר בקיבוץ משמר העמק. בשנת 1958 למד במכון אבני. בין מוריו במכון היו הציירים  יחזקאל שטרייכמן, אביגדור סטימצקי ומשה מוקדי. 
בשנת 1962 נסע להשתלמויות בפריז בציור ובחריטה באקדמיה אקול נסיונל סופרייר דה בוזאר. מ-1963 ועד 1965 היה חבר אגודת הציירים והפסלים בתל אביב.
עבודותיו הוצגו ב-19 תערוכות יחיד בין השנים 2005-1975 ובהן שתי תערוכות שהוצגו ב"סיטה" הבינלאומי לאמנות בפריס בין השנים 1999-1997 ובשנת 2000 . כמו כן הציג ב-19 תערוכות קבוצתיות בארץ ובעולם. ביניהן: תערוכה בפרנקפורט בשנת 1981, תערוכה בזגרב בשנת 1993, תערוכה במקסיקו בשנת 1995, תערוכה במסגרת הפסטיבל הבינלאומי ה-28 במוזיאון קאן-סור-מר בצרפת בשנת 1995 ותערוכה בסלון הסתיו בפריז בשנת 2000.
שימש כאוצר לתערוכת אמני ישראל, לציון 60 לבת ים שהוצגה במוזיאון בת ים בשנת 1987, וכאוצר "בחירת אמן" שהוצגה בבית האמנים בתל אביב ב-1993.
בשנת 1963 זכה במדליית כסף ותעודת דיפלומה בתערוכה לאמנים צעירים ברומא.
נפטר בשנת 2008.
ליבורנה

ליבורנה (לטינית liburna, liburnis, liburnica; יוונית λιβυρνικόν - "ליבירניקון" או λιβυρνίς - "ליבירניס") - ספינת משוטים דו-טורית קלה ומהירה (במקורה חד-טורית), שהייתה ספינת הקרב הסטנדרטית בציים הרומיים בתקופת האימפריה, ושימשה בעיקר לתפקידי סיור ושיטור. היא פותחה, ככל הנראה, על ידי הליבורנים (Liburni), שבט בחופה הצפוני של איליריה, שעיקר עיסוקם היה בשוד ימי. בתלמוד נקראת "בורני" או "ליברנין".
המרכז לחקירת ומניעת תאונות אוויריות (ברזיל)

המרכז לחקירת ומניעת תאונות אווירונאוטיות (CENIPA, Centro de Investigação e Prevenção de Acidentes Aeronáuticos) היא סוכנות חקירות של חיל האוויר הברזילאי שאחראית לחקר תאונות אוויריות בברזיל, הנפקת המלצות בטיחות ובשל היותה ארגון צבאי גם בעלת סמכויות לחקור תאונות אוויריות בין מטוסים צבאיים, או מעורבות של מטוס צבאי בתאונה אזרחית. הוקמה ב-1971 וכפופה למשרד ההגנה.

היסטוריה

הסוכנות הוקמה כחלק מהמערכת לחקירת ומניעת תאונות אוויריות (Sistema de Investigação e Prevenção de Acidentes Aeronáuticos ,SIPAER).
ב-7 ביוני 1982 צורפה למערכת גם הוועדה הלאומית למניעת תאונות אוויריות (Comitê Nacional de Prevenção de Acidentes Aeronáuticos ,CNPAA).
המרכז מנפיק דו"חות, מסקנות והמלצות למגוון רחב של ארגונים ממשלתיים בברזיל כמו חיל האוויר, הסוכנות הלאומית לתעופה אזרחית ומשרדי ממשל שונים.
יוגב יפת

קורות חיים

יוגב יפת נולד בפתח תקווה והוא בוגר התיכון "אמי"ת גוש דן". מיד לאחר שירותו הצבאי החל ללמוד משחק בסטודיו לאומנויות התיאטרון מיסודו של יורם לוינשטיין. הוא סיים את לימודיו בשנת 2009, במהלכם זכה במלגות הצטיינות, ביניהן שתי מלגות מטעם קרן התרבות אמריקה-ישראל בשנים 2007 ו-2009. יפת הוא בוגר החוג לקולנוע וטלוויזיה באוניברסיטת תל אביב לשנת 2016.

תפקידים בתיאטרון

בין ההצגות בהן שיחק:
"ציפור הנפש" ו"אמיל והבלשים" בתיאטרון המדיטק;
"ארץ האושר" בתיאטרון גושן; "ריקוד משפחתי", "הצמיד של אופירה" ו"גיבורה" בתיאטרון אורנה פורת;
"ספר הפנים שלי" (זוכת פסטיבל עכו 2013) ו"דרקון הזהב" בתיאטרון תמונע;
"מסע הדוד מקס" ו"שלא תתעורר הילדה" בתיאטרון חיפה;
"פיאף" ו"רומיאו ויוליה" (בתפקיד "בנווליו") בתיאטרון באר שבע.
בשנת 2011 עלתה הצגת היחיד שלו, "סמיר ויונתן", בבימויה של סיון הנדלסמן על-פי ספר של דניאלה כרמי.
ההצגה השתתפה בפסטיבל תיאטרונטו 2011, בו זכה יפת בפרס השחקן המצטיין.
בטקס פרס הבמה מטעם אסיטז' לשנת 2012, זכה עם ההצגה בפרס "השחקן הראשי של השנה" וההצגה עצמה זכתה בפרס "הצגת השנה".
יפת מבצע את ההצגה גם באנגלית וייצג איתה את ישראל בפסטיבלים בקולומביה, דנמרק וגרמניה.
בשנת 2014 השתתף במופע המוזיקלי הדו-לשוני "שרלוק הולמס — תעלומה בקונצרט" מאת עדית שכטמן, לצדה של ראידה אדון ובליווי התזמורת הקאמרית הישראלית.

סרטים קצרים

במסגרת לימודי הקולנוע והטלוויזיה באוניברסיטה, כתב וביים את הסרטים הקצרים "A Story of a Dentist" ו"שומשום", שהופיעו בפסטיבלים ברחבי העולם, וכן "המעקלים" - סרט שירה על פי שירו של המשורר אלי אליהו. בנוסף לאלה, כתב וביים שני סרטים קצרים נוספים: "ברדה" (2013), בו גם שיחק, זכה בפרס הצילום הטוב ביותר ב"פרויקט 48 שעות"; ו"משה לא בוכה" (2014).

תפקידים בטלוויזיה ובקולנוע

בשנת 2010 הוקרן בבכורה בפסטיבל הסרטים הבינלאומי חיפה סרט הדוקו-דרמה של יאיר רוה, "שרון עמרני - זכרו את השם" (Yes), בו משחק יפת את איש הקולנוע שרון עמרני.
בשנת 2012 גילם תפקיד ראשי (דרור כליפא) בסדרת הדרמה "2.3 בשבוע" בבימוי של שחר ברלוביץ', שהוקרנה בערוץ 10.
בשנת 2015 יצא סרטו של עמוס גיתאי "רבין, היום האחרון", בו מגלם יפת את דמותו של הרוצח יגאל עמיר. הסרט השתתף בפסטיבל הסרטים של ונציה ויפת היה בין ששת השחקנים שייצגו אותו בפסטיבל.
בשנת 2016 החל לשחק בסדרה "מיסטר צ'יפס" בערוץ ניקלודיאון, בתפקיד "יאיא". בשנת 2017 עלתה בערוץ ניקלודיאון הסדרה "בית הכלבים", סיטקום לילדים בבימויו של יפת.

חיים אישיים

בספטמבר 2017 נישא לבת זוגו גיה באר גורביץ' ובינואר 2019 נולד לזוג בן.
בלוניה

תולדות היישוב

היישוב נזכר לראשונה במאה ה-13, ככפר בבעלות משפחת האצולה מאזובייצקי. בסוף המאה ה-14 הוענקו ליישוב זכויות עיר, והעיירה הפכה למרכז מסחר ומלאכה אזורי.
באמצע המאה ה-17 נהרסה העיירה כתוצאה מפלישת האימפריה השוודית, ועם תחילת המאה ה-19 החלה העיירה להתפתח.

יהודי בלוניה

התיעוד הראשון לישיבת יהודים בעיירה הוא מהמאה ה-15. לאחר מכן נאסרו מגורי יהודים בעיירה, והיישוב היהודי בה חודש רק בשנת 1862 עם ביטול המגבלות.
לפני מלחמת העולם הראשונה היוו יהודי בלוניה מחצית מכלל אוכלוסיית העיירה, במהלך הקרבות ולאחר הכיבוש הרוסי החוזר, נרצחו חלק מיהודי העיירה והוצרו צעדי הנשארים. כמעט כל יהודי העיירה נאלצו לעזוב אותה. בשנת 1920, בזמן המלחמה הפולנית-סובייטית, הואשם רב העיירה אפרים פישל שפירא בהאשמת שווא של סיוע לצבא האדום, והוצא להורג.
בין מלחמות העולם השתקמה הקהילה, ופעלו בה המפלגות הציוניות השונות, ובראשן המזרחי. כמו כן, פעלה בעיירה אגודת ישראל. בשנים אלו נמנו בעיירה כ-1,260 יהודים, כרבע מסך תושביה.
בתחילת ספטמבר 1939 נכבשה בלוניה בידי הגרמנים, ועם כניסתם אליה, שדדו את חנויות ובתי היהודים, וחטפו יהודים לעבודות כפייה. זמן קצר לאחר מכן מונה בעיירה יודנרט, שנצטווה לספק לגרמנים את דרישותיהם מהקהילה. בחודשים הראשונים לכיבוש הגיעו לעיירה מאות פליטים יהודים שגורשו מיישובי הסביבה, והיודנרט המקומי התגייס לעזרתם. בסתיו 1940 הוקם בעיירה גטו, שבראשית 1941 נמנו בו כ-2,100 יהודים, שסבלו מתנאי מחיה קשים. באמצע פברואר 1941 חוסל הגטו בעיירה, ויושביו הועברו לגטו ורשה, ממנו שולחו בקיץ 1942 למחנה ההשמדה טרבלינקה. בית העלמין היהודי בעיירה נהרס בידי הגרמנים.